b'\n_START_ARTICLE_\n\xc3\x98resundski most\n_START_SECTION_\nGradnja\n_START_PARAGRAPH_\nDanska in \xc5\xa1vedska vlada sta sklenili dogovor o gradnji leta 1991 ter ustanovili konzorcij za gradnjo in upravljanje, v katerem imata vsaka polovi\xc4\x8dni dele\xc5\xbe. Projekt ni bil financiran iz prora\xc4\x8dunov obeh dr\xc5\xbeav, temve\xc4\x8d je konzorcij najel dolgoro\xc4\x8dna posojila z dr\xc5\xbeavnimi garancijami, ki jih odpla\xc4\x8duje s prihodki od uporabe. Iz prora\xc4\x8dunov so bile financirane samo povezave s preostankom prometnih omre\xc5\xbeij v obeh dr\xc5\xbeavah._NEWLINE_Gradnja se je pri\xc4\x8dela leta 1995, ko sta dr\xc5\xbeavi potrdili na\xc4\x8drte in je konzorcij podpisal pogodbe z izvajalci. Del povezave, ki je bli\xc5\xbeje Danski, je bil zgrajen pod morjem, da most ne bi oviral letalskega prometa na bli\xc5\xbenjem letali\xc5\xa1\xc4\x8du Kastrup in da bi del plovne poti skozi o\xc5\xbeino ostal prost. Zaradi okoljevarstvenih skrbi za prehod med mostom in predorom niso uporabili bli\xc5\xbenjega otoka Saltholm. Marca 1999 je skozi predor zapeljalo prvo vozilo, celotno povezavo pa sta slovesno otvorila danska kraljica Margareta II. in \xc5\xa1vedski kralj Karl XVI. Gustav 1. julija 2000._NEWLINE_Povezava, v celoti vredna pribli\xc5\xbeno 30 milijard danskih kron (vklju\xc4\x8dno z novozgrajenimi cestami in \xc5\xbeeleznicami od obstoje\xc4\x8dih omre\xc5\xbeij do samega mostu), je bila kljub strogim okoljevarstvenim zahtevam kon\xc4\x8dana v roku in ne da bi projekt presegel prora\xc4\x8dun.'